bluuebunny/crossref_metadata_2025 huggingface dataset:
Επίδραση της λαπαρασκοπικής χολοκυστεκτομής στον άξονα αυξητικής ορμόνης (GH-IGF'S) και στρες (stress)
Authors: Φλώρος Θεμιστοκλής
Published: August 2021

ΣΚΟΠΟΣ: Είναι γνωστό ότι η συμβατική χειρουργική επέμβαση οδηγεί σε επιζήμιες ανοσολογικές και καταβολικές αντιδράσεις, με αποτέλεσμα να αυξάνεται το ενδιαφέρον για την επίδραση των ελάχιστα επεμβατικών τεχνικών στην μετεγχειρητική ενδοκρινική και ανοσολογική λειτουργία. Στόχος αυτής της προοπτικής μελέτης ήταν η αξιολόγηση του άξονα αυξητικής ορμόνης (GH) / ινσουλινοειδούς αυξητικού παράγοντα 1 (IGF-1) / IGF-3 (IGFBP-3) και οξείας φάσης (ιντερλευκίνη-6, , και C-αντιδρώσα πρωτεΐνη, CRP) σε ασθενείς που υποβλήθηκαν σε λαπαροσκοπική χολοκυστοεκτομή.ΣΧΕΔΙΑΣΜΟΣ: Είκοσι εννέα ασθενείς (16 γυναίκες, 13 άνδρες, ηλικία: 58 + 8 έτη) με ιστορικό απλής συμπτωματικής χολολιθίασης συμμετείχαν στη μελέτη. Τα δείγματα αίματος συλλέχθηκαν πριν και στις 24 ώρες και 48 ώρες μετά τη λαπαροσκοπική χολοκυστεκτομή. Οι συγκεντρώσεις ορού των GH, IGF-1, IGFBP-3 και IL-6 προσδιορίστηκαν με πρότυπη ανοσοπροσροφητική δοκιμασία ενζυμικού συνδέσμου σάντουιτς (ELISA), ενώ η CRP μετρήθηκε με νεφελομετρία. H repeated ANOVA και η post-hoc ανάλυση Tukey χρησιμοποιήθηκαν για την αξιολόγηση των αλλαγών στις μετρήσεις του ορού.ΑΠΟΤΕΛΕΣΜΑΤΑ: Η λαπαροσκοπική χολοκυστοεκτομή είχε ως αποτέλεσμα σημαντική μετεγχειρητική αύξηση των επιπέδων κυκλοφορίας της IL-6 (p = 0,031), που είναι η κύρια κυτοκίνη υπεύθυνη για την επαγωγή της οξείας φλεγμονώδους απόκρισης και της CRP οξείας φάσης πρωτεΐνης (ρ = 0,005). Παρατηρήθηκε επίσης σημαντική αύξηση των επιπέδων GH σε 24 ώρες (p = 0,034) και μείωση του IGF-1 και στις δύο μετεγχειρητικές ημέρες (p = 0,045, 0,044), ενώ δεν παρατηρήθηκαν αλλαγές στα επίπεδα IGFBP-3. Σημαντικές συσχετίσεις αποκαλύφθηκαν μεταξύ των μετεγχειρητικών επιπέδων των πρωτεϊνών οξείας φάσης και των ορμονών του άξονα ανάπτυξης (ρ <0,05-0,001).ΣΥΜΠΕΡΑΣΜΑΤΑ: Τα ευρήματά μας υποδηλώνουν ότι η λαπαροσκοπική χολοκυστοεκτομή προκαλεί οξεία φάση ενδοκρινικών και ανοσολογικών αποκρίσεων. Αυτές οι αλλαγές μπορεί να αντιπροσωπεύουν κατάσταση συστημικής φλεγμονής και αντίστασης GH, συμβατή με πιθανά αντι-αναβολικά ή καταβολικά επαγόμενα από κυτοκίνη αποτελέσματα ακόμη και μετά από αυτήν την ελάχιστα επεμβατική χολοκυστεκτομή.
Το μυκηναϊκό νεκροταφείο του Κλάους Πατρών
Authors: Πασχαλίδης Κωνσταντίνος
Published: August 2021

Το μηκηναϊκό νεκροταφείο του Κλάους Πατρών βρίσκεται στα νοτιοανατολικά όρια της σύγχρονης πόλης. Εντοπίστηκε και ερευνήθηκε για πρώτη φορά στο τέλος της δεκαετίας του 1930 από το Νικόλαο Κυπαρίσση, Έφορο Αρχαιοτήτων της εποχής. Ανεσκάφη εκ νέου μεταξύ των ετών 1988-1992 από τον καθηγητή του Πανεπιστημίου Ιωαννίνων, Αθανάσιο Παπαδόπουλο, υπό την αιγίδα της Εν Αθήναις Αρχαιολογικής Υπηρεσίας. Η παρούσα διατριβή πραγματεύεται την τοπογραφία, την αρχιτεκτονική, τα ευρήματα, τα ταφικά έθιμα και την ιστορία της τοπικής κοινωνίας που έζησε στο ‘τέλος εποχής’ και στην περιφέρεια του μυκηναϊκού κόσμου.
Οι λόγοι διαζυγίου
Authors: Κουκούλης Ανδρέας-Νικόλαος
Published: August 2021

Αντικείμενο της διατριβής είναι οι λόγοι διαζυγίου - ζητήματα ουσιαστικού και δικονομικού δικαίου. Στο ελληνικό δίκαιο προβλέπονται τρεις λόγοι διαζυγίου: η συναίνεση των συζύγων (ΑΚ 1441), ο ισχυρός κλονισμός του γάμου (ΑΚ 1439), η αφάνεια (ΑΚ 1440). Ι) Το συναινετικό διαζύγιο αποτελεί πραγμάτωση της ιδιωτικής αυτονομίας στο Οικογενειακό Δίκαιο, η οποία προστατεύεται με την πρόβλεψη περιορισμών και τον ενεργότερο ρόλο του δικαστή. Προϋποθέσεις θεμελίωσης: 1. Έγγραφη συμφωνία των συζύγων: για τη συμφωνία των συζύγων απαιτείται ο έγγραφος τύπος (αρκεί το ιδιωτικό έγγραφο), άλλως είναι άκυρη. Η συμφωνία διάζευξης υπογράφεται επί ποινή ακυρότητας και απ’ τους πληρεξούσιους δικηγόρους. Ο κάθε σύζυγος πρέπει να εκπροσωπείται από τον δικό του πληρεξούσιο δικηγόρο.. 2. Ελάχιστη διάρκεια γάμου 6 μήνες: ώστε να εξασφαλιστεί η μεγαλύτερη δυνατή σταθερότητα και ωριμότητα της βούλησης. 3. Υποβολή και επικύρωση της συμφωνίας απ’ το δικαστήριο, 4. Συμφωνία για τα ανήλικα τέκνα: σε ιδιαίτερο έγγραφο, παρεπόμενη συμφωνία. Ιδιόρρυθμη σύμβαση προσωρινής ισχύος. Πρέπει να γίνει δεκτό ότι η εκτελεστότητα αναφέρεται στη διατροφή και όχι στην επιμέλεια και την επικοινωνία των ανήλικων τέκνων. ΙΙ) Ο ισχυρός κλονισμός έχει τρεις μορφές: στην ΑΚ 1439§1 χαρακτηρίζεται από τη σχετικότητά του, στην ΑΚ 1439§2 από τη νόθο απολυτότητα, στην ΑΚ 1439§3 από τη γνήσια απολυτότητα. III) H αφάνεια, αποτελεί αυτοτελή λόγο διαζυγίουΠρέπει δε να θεσπιστεί ειδική διάταξη, με την οποία να προστατεύεται η προσωπικότητα του συζύγου που επένδυσε σε μία έγγαμη σχέση, ήλπιζε ότι η συμβίωση θα έχει διάρκεια και οι προσδοκίες διαψεύστηκαν.
Συμβολή στην εκτίμηση και αξιολόγηση περιβαλλοντικών και οικονομικών παραμέτρων των εφοδιαστικών αλυσίδων
Authors: Πέτρου Ευάγγελος
Published: August 2021

Τα φαινόμενα που συνοδεύουν την κλιματική αλλαγή στις ημέρες μας γίνονται όλο και πιο έντονα. Αυτό έχει οδηγήσει στη διερεύνηση των αιτιών της και στην εισαγωγή προτάσεων για την πρόληψη, την αντιμετώπιση των συνεπειών και την προσαρμογή των ανθρωπίνων κοινωνιών σε αυτήν. Τα βιοκαύσιμα έχουν προταθεί μεταξύ άλλων ως λύση για την αντιμετώπιση των συνεπειών της κλιματικής αλλαγής καθώς και για την αντιμετώπιση της εξάντλησης των πηγών των ορυκτών καυσίμων.Στη διατριβή αυτή ασχοληθήκαμε με την αξιολόγηση των βιοκαυσίμων. Αφού αρχικά προβήκαμε σε μια διερεύνηση των πλεονεκτημάτων και μειονεκτημάτων τους στην παραγωγή και τη χρήση τους, διαπιστώσαμε ότι μεταξύ αυτών που έχουν προοπτική αειφορίας βρίσκονται αυτά που προέρχονται από λιγνοκυτταρινούχα υπολείμματα γεωργικών καλλιεργειών. Υπολογίσαμε το ελληνικό δυναμικό υπολειμμάτων καλαμποκοκαλλιέργειας και βαμβακοκαλλιέργειας και εξετάσαμε τις πιθανές χρήσεις τους ως εναλλακτικών καυσίμων στη τσιμεντοβιομηχανία ή ως πρώτων υλών για την παραγωγή βιοαιθανόλης με την τεχνολογία της ενζυματικής υδρόλυσης.Ακολούθως αξιολογήσαμε την αειφορία πέντε εναλλακτικών συστημάτων χρήσης των υπολειμμάτων καλαμποκοκαλλιέργειας ως α’ ύλης για την παραγωγή βιοαιθανόλης και την ταυτόχρονη παραγωγή άλλων προϊόντων όπως λιγνοσουλφονικών ενώσεων (lignosulfonates), λιγνίνης και ηλεκτρικής ενέργειας. Για την αξιολόγηση της αειφορίας αυτών των συστημάτων προτείναμε και εφαρμόσαμε τη μέθοδο Αναλυτικής Διαδικασίας Ιεράρχησης (Analytic Hierarchy Process) και σε ένα σύνολο αντικειμενικών και υποκειμενικών, περιβαλλοντικών, οικονομικών και κοινωνικών κριτηρίων. Με παρόμοια μεθοδολογία διερευνήσαμε την επίδραση της χημικής σύστασης της τροφοδοσίας των λιγνοκυτταρινούχων υπολειμμάτων (η οποία διαφοροποιείται στα υπολείμματα καλαμποκοκαλλιέργειας και βαμβακοκαλλιέργειας) στην αειφορία των συστημάτων παραγωγής βιοαιθανόλης.Από την εργασία μας αυτή μεταξύ άλλων συμπερασμάτων προέκυψε ότι ως προς την αειφορία ξεχωρίζουν τα συστήματα στα οποία, εκτός από αιθανόλη, παράγεται ηλεκτρική ενέργεια προς πώληση στο δημόσιο δίκτυο ή, εναλλακτικά, λιγνίνη για χρήση της ως γεω-υλικού σε έργα υποδομών. Επίσης, όσον αφορά την επίδραση της χημικής σύστασης της λιγνοκυτταρινούχας τροφοδοσίας για την παραγωγή βιοαιθανόλης, το σενάριο χρήσης των υπολειμμάτων καλαμποκοκαλλιέργειας υπερισχύει στη συνολική επίδοση αειφορίας του εναλλακτικού συστήματος χρήσης υπολειμμάτων βαμβακοκαλλιέργειας.Τέλος, στις κατευθύνσεις μελλοντικής έρευνας θα πρέπει να συμπεριληφθούν, μεταξύ άλλων, τα πεδία ενίσχυσης της οικονομικότητας των συστημάτων παραγωγής αιθανόλης και lignosulfonates και μείωσης των περιβαλλοντικών επιπτώσεών τους.
Επίδραση της αντιμυλλεριανικής ορμόνης (ΑΜΗ) και της μορφογενετικής πρωτεΐνης 15 (BMP-15) στη στεροειδογένεση από πρωτογενείς καλλιέργειες ανθρώπινων κοκκωδών κυττάρων μέσω του Smad5 σηματοδοτικού μονοπατιού
Authors: Πράπα Ερμιόνη-Δήμητρα
Published: August 2021

Η παρούσα εργασία πραγματοποιήθηκε στην προσπάθεια διερεύνησης των δράσεων της αντιμυλλέριας ορμόνης (ΑΜΗ) και της οστικής μορφογενετικής πρωτεΐνης -15 (ΒΜΡ-15) στην παραγωγή οιστραδιόλης (Ε2) και προγεστερόνης (Ρ4) από πρωτογενή ανθρώπινα ωχρινοποιημένα κύτταρα απουσία ή παρουσία της ορμόνης FSH. Τα εμπλεκόμενα ενδοκυττάρια μονοπάτια και οι μηχανισμοί δράσεις αποτέλεσαν επίσης αντικείμενο μελέτης. Για το σκοπό αυτό, χρησιμοποιήθηκαν, κατόπιν γραπτής συναίνεσης, ανθρώπινα ωχρινοποιημένα κύτταρα, τα οποία απομονώθηκαν από το ωοθυλακικό υγρό 30 γυναικών, που υποβλήθηκαν σε πρόγραμμα υποβοηθούμενης αναπαραγωγής. Τα κοκκώδη κύτταρα, καλλιεργήθηκαν, μετά από μία περίοδο προεπώασης 24 ωρών, σε καλλιεργητικό υλικό χωρίς ορό παρουσία η απουσία διαφορετικών συγκεντρώσεων των ορμονών ΑΜΗ, ΒΜΡ-15 και FSH, μεμονωμένα η σε συνδυασμό. Η παραγωγή Ε2 και Ρ4, καθώς επίσης η φωσφορυλίωση της πρωτεΐνης Smad5 και η έκφραση της πρωτεΐνης StAR, μελετήθηκαν παράλληλα. Οι στεροειδείς ορμόνες μετρήθηκαν ανοσοενζυμικά στο υπερκείμενο των καλλιεργειών, ενώ η ενεργοποίηση του σηματοδοτικού μονοπατιού, στο οποίο εμπλέκεται η πρωτεΐνη Smad5 και η μέτρηση της έκφρασης της πρωτεΐνης StAR πραγματοποιήθηκαν ανοσοΪστοχημικά.Βρέθηκε ότι η χορήγηση της ΑΜΗ στα ανθρώπινα κοκκώδη κύτταρα για 24 και 48 ώρες εξασθένησε την επαγόμενη από την FSH έκκριση της Ε2 (p<0.001), ενώ δεν εμφάνισε καμία δράση στη βασική έκκριση αυτής. Επίσης, η AMH μείωσε τη βασική παραγωγή Ρ4 (p<0.001) και την επαγόμενη από την FSH έκφραση της πρωτεΐνης StAR (p<0.001). Από την άλλη πλευρά, η ΒΜΡ-15 προκάλεσε μείωση στη βασική έκκριση της Ε2 από τα ανθρώπινα κοκκώδη κύτταρα και παρόμοια με την ΑΜΗ εξασθένισε και αυτή την επαγόμενη από την FSH παραγωγή της Ε2 (p<0.001). Επιπρόσθετα, η ΒΜΡ-15 μείωσε την βασική παραγωγή της Ρ4 (p<0.001), γεγονός που αντιστράφηκε μερικώς με την προσθήκη της FSH στην καλλιέργεια (p<0.01), πιθανότατα λόγω αύξησης των επιπέδων της StAR (p<0.001). Επίσης, η ΒΜΡ-15 προκάλεσε μείωση των επιπέδων της επαγόμενης από την FSH παραγωγή της StAR (p<0.001). Η ενεργοποίηση του σηματοδοτικού μονοπατιού των πρωτεϊνών Smad επιβεβαιώθηκε σε όλες τις περιπτώσεις, εφόσον παρατηρήθηκε αύξηση της φωσφορυλιομένης μορφής της σηματοδοτικής πρωτεΐνης Smad5 (p<0.001 σε σύγκριση με ομάδα ελέγχου). Συμπερασματικά, η ΑΜΗ και η ΒΜΡ-15, αλληλεπιδρώντας με την FSH, επηρεάζουν την παραγωγή της Ε2 και της Ρ4 σε πρωτογενή ανθρώπινα ωχρινοποιημένα κύτταρα, πιθανά μέσω της Smad5 σηματοδότησης. Τα αποτελέσματα αυτά παρέχουν ενδείξεις για την πιθανή συμμετοχή των ουσιών αυτών στη διαδικασία στεροειδογένεσης και ωοθυλακικής ωρίμανσης. Περαιτέρω μελέτες κρίνονται απαραίτητες για τη διερεύνηση του ρόλου των ουσιών αυτών στη φυσιολογία της ωοθήκης.
The recording career of Vasilis Tsitsanis (1936-1983)
Authors: Ορδουλίδης Νίκος
Published: August 2021

Η δισκογραφική καριέρα του Βασίλη Τσιτσάνη (1936-1983) αποκαλύπτει πληροφορίες που δεν αφορούν μόνο την ίδια τη μουσική, αλλά και τις ποικίλες κοινωνιολογικές όψεις του ελληνικού πολιτισμού. Η παρούσα, πρώτη ενδελεχής ανάλυση των μουσικών έργων του και του συνθετικού του ύφους πραγματεύεται σοβαρά και σημαίνοντα επιχειρήματα που αφορούν το έργο του και αποβλέπει στην καλύτερη κατανόηση των σύνθετων και από μακρού υφισταμένων ζητημάτων, τα οποία προβληματίζουν μουσικούς και μουσικολόγους, όπως η εξέλιξη της αρμονίας, ο ρόλος των τραγουδιστών, ο επαναπροσδιορισμός του ρόλου του μπουζουκιού και ούτω καθεξής. Συνεπώς, η πρωτότυπη συμβολή της παρούσας εργασίας συνίσταται στην ανάλυση του δισκογραφικού έργου του Βασίλη Τσιτσάνη που παρέχει το κλειδί για το ξεκλείδωμα πολλών ιστορικών, κοινωνικών και πολιτισμικών ζητημάτων, τα οποία αναφέρονται στο ρόλο που έπαιξε ο Τσιτσάνης στην εξέλιξη της ελληνικής λαϊκής μουσικής, του πρώτου αστικού μουσικού προϊόντος της σύγχρονης Ελλάδας. Δεδομένης της πρότερης παραμέλησης των ρεμπετολογικών και λαϊκολογικών ζητημάτων από τον ακαδημαϊκό κόσμο, η παρούσα διατριβή συνιστά την πρώτη ακαδημαϊκή μελέτη συλλογής και σύνθεσης ενός μεγάλου όγκου πληροφοριών γύρω από την ελληνική λαϊκή μουσική. Με την ανάλυση της μουσικής του Τσιτσάνη, η παρούσα διατριβή πετυχαίνει να εντοπίσει σε πολυάριθμα σημεία τα όρια του ρεμπέτικου και του νεότερου λαϊκού στυλ, καθώς και τα ιδιαίτερα χαρακτηριστικά που συνθέτουν το νέο μουσικό ύφος. Μπορούμε να πούμε ότι η εργασία δεν συμβάλλει μόνον στην κατανόηση της ελληνικής λαϊκής μουσικής, αλλά παρουσιάζει ευρήματα που αφορούν άλλες μουσικές κουλτούρες όπως η τουρκική, η αφροκουβανέζικη, τα μπλουζ, η λατινοαμερικάνικη, η ιταλική, η ινδική και ούτω καθεξής. Η εργασία για τον Βασίλη Τσιτσάνη συντελεί ώστε η ελληνική λαϊκολογία να κατακτήσει τη θέση της ανάμεσα στις λαϊκές μουσικολογικές μελέτες, επειδή αφενός πραγματεύεται μία πολύ πλούσια μουσική κουλτούρα και, αφετέρου, επειδή αποκαλύπτει πληροφορίες που βοηθούν τους ερευνητές, τους μουσικούς και το κοινό να κατανοήσουν και να εκτιμήσουν την κοινωνική και πολιτισμική ιστορία μιας ευρείας γεωγραφικής περιοχής (της Μεσογείου).
Η ποιμαντική διακονία της εκκλησίας στις ένοπλες δυνάμεις
Authors: Κουράκλης Μελέτιος
Published: August 2021

Η διδακτορική διατριβή με τίτλο «Η ποιμαντική διακονία της Εκκλησίας στις Ένοπλες Δυνάμεις : Ο θεσμός των στρατιωτικών ιερέων κατά την καποδιστριακή και οθωνική περίοδο με βάση ανέκδοτο αρχειακό υλικό» εξετάζει τον θεσμό των στρατιωτικών ιερέων ως τον κύριο και επίσημο φορέα της ποιμαντικής διακονίας της Εκκλησίας στις ένοπλες δυνάμεις κατά τη διάρκεια της πρώιμης περιόδου της ιστορίας του νεώτερου ελληνικού κράτους (1828-1862). Η μελέτη συνοδεύεται από συμπληρωματικό τόμο με τίτλο «Τεκμηριωτικά Έγγραφα», που περιέχει 1055 ανέκδοτα έγγραφα, καλύπτοντα τα έτη 1822-1864, στα οποία στηρίζεται η διατριβή. Το αρχειακό αυτό υλικό αντλήθηκε κυρίως από τα Γενικά Αρχεία του Κράτους και το Ιστορικό Αρχείο της Εκκλησίας της Ελλάδος, ενώ παράλληλα αξιοποιήθηκαν αρχειακά τεκμήρια από το επίσημο στρατιωτικό μητρώο του Γενικού Επιτελείου Στρατού, όπως επίσης και Φύλλα της Εφημερίδας της Κυβερνήσεως σχετικά με το θέμα. Η διατριβή χωρίζεται σε τέσσερα κύρια μέρη:Το πρώτο μέρος, υποδιαιρούμενο σε τέσσερα κεφάλαια, πραγματεύεται τη θεσμική (νομική) κατοχύρωση και την οργανωτική εξέλιξη της παρουσίας των στρατιωτικών ιερέων στο στράτευμα κατά την καποδιστριακή και οθωνική περίοδο, το υπηρεσιακό και οικονομικό καθεστώς και τη θεσμική και οργανωτική δυνατότητα να εξυπηρετούνται οι ποιμαντικές ανάγκες του στρατεύματος από ιερείς που δεν είχαν μόνιμη σχέση με αυτό.Στο δεύτερο μέρος παρουσιάζεται το πολιτειακό - εκκλησιολογικό πλαίσιο του θεσμού. Στο πρώτο τμήμα εξετάζεται ο θεσμός ως ζήτημα σχέσεων Εκκλησίας και Πολιτείας, ιδιαίτερα κατά την οθωνική περίοδο, αφού στις αρχές της έχουμε την δια Βασιλικού Διατάγματος σύσταση της Ιεράς Συνόδου, ενώ στο δεύτερο αναλύεται το εκκλησιολογικό - κανονικό καθεστώς, που διέπει τους στρατιωτικούς ιερείς.Στο τρίτο μέρος επιχειρείται ανασύνθεση των βιογραφικών δεδομένων όλων των γνωστών από τις πηγές κληρικών που, δραστηριοποιούμενοι εντός των δομών του στρατεύματος, είχαν επιφορτιστεί με την ευθύνη υλοποίησης της ποιμαντικής διακονίας σε αυτό. Διαρθρώνεται σε επτά κεφάλαια με πληροφορίες για τους ιερείς της καποδιστριακής περιόδου (23), τους μόνιμους ιερείς με στρατιωτικό μητρώο (25), όσους δεν διέθεταν στρατιωτικό μητρώο (8), όσους διακόνησαν στο ναυτικό ως μόνιμοι (4), εκείνους που διατηρούσαν ελεύθερη σχέση με το στράτευμα (29), ενώ στο τέλος παρατίθενται συγκεντρωτικός πίνακας των υπηρετησάντων στο στράτευμα ιερέων και στατιστικά δεδομένα που αφορούν πτυχές της σταδιοδρομίας τους.Το τέταρτο μέρος δομείται σε εννέα κεφάλαια και πραγματεύεται το πολύπτυχο λατρευτικό – μυστηριακό – κηρυκτικό – διδακτικό, καθώς επίσης και το εν γένει ποιμαντικό έργο στα στρατιωτικά σχολεία (Στρατιωτική Σχολή Ευελπίδων) και νοσοκομείων. Τέλος, εξετάζεται η καταλληλότητα και τα προσόντα των στρατιωτικών ιερέων, οι μετακινήσεις, οι πρόσθετες οικονομικές παροχές/αποζημιώσεις (οδοιπορικά, επιμίσθια), οι χώροι, τα μέσα (άμφια, ιερά σκεύη, αναλώσιμα) και το βοηθητικό προσωπικό (ιεροψάλτες) που είναι απαραίτητα για την επιτέλεση του έργου.Η διατριβή ολοκληρώνεται με την παράθεση των σχετικών συμπερασμάτων.
Μοντέλα ψηφοφόρου με παράμετρο εμπιστοσύνης
Authors: Σκαρλάτος Στυλιανός
Published: August 2021

Με την βοήθεια τεχνικών για συστήματα αλληλεπιδρώντων σωματιδίων, σκιαγραφήθηκαν και αποδείχθηκαν θεωρήματα για μοντέλα γνώμης και πολιτιστικής δυναμικής. Τα χωρικά αυτά στοχαστικά μοντέλα εξετάζονται ως γενικεύσεις με μια παράμετρο εμπιστοσύνης ε του γνωστού μοντέλου ψηφοφόρου. Το κεντρικό ερώτημα είναι ο καθορισμός της ασυμπτωτικής δυναμικής, η οποία ενδέχεται να εμφανίζει μετάβαση φάσης από μια ποιοτική συμπεριφορά σε κάποια άλλη. Τα παραχθέντα θεωρήματα αφορούν: α) στην επέκταση του θεωρήματος ομαδοποίησης του Lanchier (2012) σε αυθαίρετους γράφους απόψεων, και β) στην εφαρμογή της μεθοδολογίας των Bramson και Griffeath (1989) σε δυο συστήματα με ουδέτερες αλληλεπιδράσεις, την ουδέτερη εκδοχή των κυκλικών συστημάτων σωματιδίων και γ) το μοντέλο Axelrod για την διάχυση των πολιτιστικών περιοχών. Στα δυο τελευταία μοντέλα εξετάζονται τα φαινόμενα τόσο της καθήλωσης (η άποψη κάθε δράστη μεταβάλλεται πεπερασμένα συχνά) όσο και του κατακερματισμού (μη ομαδοποίηση) του άπειρου συστήματος. - See more at: http://nemertes.lis.upatras.gr/jspui/handle/10889/6625#sthash.JdcsPNhh.dpuf
Διδασκαλία και διδακτικό υλικό της ελληνικής γλώσσας
Authors: Κουνέλη Βασιλική
Published: August 2021

Η παρούσα έρευνα,εστιάζει το ενδιαφέρον της στη διδασκαλία και το διδακτικό υλικό για τη διδασκαλία της ελληνικής γλώσσας σε πολιτισμικά διαφορετικούς ομιλητές. Αντικείμενο και σκοπός της είναι η διαπίστωση της αποτελεσματικότητας στη χρήση και κατ’ επέκταση στη διδασκαλία του μαθήματος της γλώσσας των διδακτικών υλικών για τη διδασκαλία της ελληνικής γλώσσας σε πολιτισμικά διαφορετικούς ομιλητές και πιο συγκεκριμένα των διδακτικών υλικών για το γλωσσικό μάθημα του ΥΠΕΠΘ και του Παιδαγωγικού Ινστιτούτου, των διδακτικών υλικών που χρησιμοποιούνται στα διαπολιτισμικά σχολεία και το διδακτικό υλικό του ελληνόγλωσσου Προγράμματος Εκπαίδευσης Μουσουλμανοπαίδων σύμφωνα με τις απόψεις των εκπαιδευτικών.Βασικός στόχος της έρευνας είναι η ανάδειξη του διδακτικού εκείνου υλικού που θα είναι πιο κατάλληλο για τη διδασκαλία της ελληνικής γλώσσας σε πολιτισμικά διαφορετικούς μαθητές. Επομένως, η ομάδα-στόχος της έρευνας είναι οι εκπαιδευτικοί οι οποίοι με βάση την εμπειρία τους σε ανομοιογενείς εθνοτικά τάξεις θα αξιολογήσουν τα διδακτικά υλικά που ορίζει η έρευνα. Η ερευνητική μέθοδος που χρησιμοποιήθηκε για τη συγκεκριμένη εργασία και για την επίτευξη των στόχων της είναι η ποσοτική με τη χρήση ερωτηματολογίου ως εργαλείου συλλογής δεδομένων.
Η αποτελεσματικότητα εκπαιδευτικών και στελεχών εκπαίδευσης σε σχέση με την αξιοποίηση των τεχνολογιών της πληροφορίας και της επικοινωνίας (ΤΠΕ) στο έργο τους
Authors: Τσακιρίδου Δόμνα
Published: August 2021

Η μελέτη αυτή εντάσσεται στο επιστημονικό πεδίο της αξιοποίησης των τεχνολογιών της πληροφορίας και της επικοινωνίας (ΤΠΕ) στην εκπαίδευση και στη διοίκηση της εκπαίδευσης. Σκοπός της είναι η διερεύνηση του βαθμού αυτο-αποτελεσματικότητας (self-efficacy) εκπαιδευτικών και στελεχών εκπαίδευσης σε σχέση με την αξιοποίηση των ΤΠΕ στο έργο τους. Επιμέρους στόχοι της είναι να καταδειχθούν οι απόψεις εκπαιδευτικών και στελεχών για την αποτελεσματικότητα στο έργο τους, να διερευνηθούν οι απόψεις τους για τα επιμορφωτικά προγράμματα, να καταγραφεί ο βαθμός αυτο-αποτελεσματικότητάς τους σε σχέση με την εκπαιδευτική αξιοποίηση των ΤΠΕ και να κατατεθούν οι προτάσεις τους προκειμένου να γίνουν πιο αποτελεσματικοί στο έργο τους. Στο πρώτο μέρος παρουσιάζεται η επιστημονική συζήτηση για την έννοια της αυτο-αποτελεσματικότητας, καθώς και η σχετική βιβλιογραφική και ερευνητική ανασκόπηση. Στη συνέχεια γίνεται αναφορά στην παρουσία των ΤΠΕ στην εκπαίδευση, στη σχέση τους με την καλλιέργεια των γραμματισμών και στη συμβολή τους στη διοίκηση της εκπαίδευσης. Επίσης, παρουσιάζεται η επιμορφωτική πολιτική, κυρίως στο πεδίο της εκπαιδευτικής αξιοποίησης των ΤΠΕ. Στο δεύτερο μέρος παρουσιάζονται τα δεδομένα της έρευνας στην οποία συμμετείχαν 753 εκπαιδευτικοί και 243 στελέχη πρωτοβάθμιας και δευτεροβάθμιας εκπαίδευσης που παρακολούθησαν το επιμορφωτικό πρόγραμμα για την αξιοποίηση και εφαρμογή των ΤΠΕ στη διδακτική πράξη. Ως μέθοδος συλλογής των δεδομένων χρησιμοποιήθηκε η επισκόπηση, με ηλεκτρονικό ερωτηματολόγιο. Τα δεδομένα αναλύθηκαν τόσο ποσοτικά όσο και ποιοτικά. Διαπιστώθηκε πως οι εκπαιδευτικοί και τα στελέχη πρωτοβάθμιας και δευτεροβάθμιας εκπαίδευσης που αξιοποιούν τις ΤΠΕ στο έργο τους εμφανίζουν αυτο-αποτελεσματικότητα μεγάλου βαθμού, αντιμετωπίζουν θετικά τα επιμορφωτικά προγράμματα, αξιοποιούν συχνά τις ΤΠΕ μετά την παρακολούθηση του προγράμματος για την αξιοποίηση και εφαρμογή τους στη διδακτική πράξη, νιώθουν σε μεγάλο βαθμό αποτελεσματικοί όταν χρησιμοποιούν τις νέες τεχνολογίες σε όλες τις παραμέτρους του έργου τους και επιθυμούν συνεχή επιμόρφωση. Επιπροσθέτως, διαπιστώθηκε πως αξιοποιούν τις ΤΠΕ περισσότερο ως ένα χρησιμότατο βοήθημα στο έργο τους, χωρίς να δίνεται η απαιτούμενη έμφαση σε ό,τι αφορά τη συμβολή τους στην ανάπτυξη της κριτικής σκέψης.
The synthesis of 2-substituted phenols, chromans and 2,3-dihydro-1-benzofurans via o-quinone methides generated in situ
Authors: Shaikh Abdul Kadar
Published: August 2021

Η εργασία που περιγράφεται σε αυτό το ερευνητικό έργο έχει σχέση με τη διερεύνηση μιας νέας μεθόδου παραγωγής o-κινόνο μεθίδιο από ένα παράγωγο 2-σιλυλβενζυλο νιτρικών που είχε παγιδευτεί (i) με πυρηνόφιλα με την προσθήκη Μιχαήλ και διενόφιλα με κυκλοπροσθήκη, (ii) που χρησιμοποιείται ως ενδιάμεσο σε μια απόπειρα σύνθεση xyloketal H, ένα φυσικό προϊόν, και (iii) που χρησιμοποιείται σαν ένα ενδιάμεσο στη σύνθεση της 2,3- διϋποκατεστημένες ή 3-υποκατεστημένων 2,3-διυδροβενζοφουράνια. Επιπλέον, μη οξειδωτική παραγωγή του o-ναφθοκινόνη νιτρόζο μεθίδιο (2-{[tert-butyl(dimethyl)silyl]oxy}-1-naphthyl)-methyl nitrate ερευνήθηκε αλλά χωρίς επιτυχία. Ωστόσο, η οξειδωτική παραγωγή του o-ναφθοκινόνη νιτρόζο μεθίδιο από την οξίμη της 2-υδροξυναφθαλδεΰδη χρησιμοποιώντας μολύβδου (IV) οξικό και πυρρολιδίνη ως ένα πυρηνόφιλο έδωσε 1-1-pyrrolidin-1-ylnaphtho[1,2-d]-isoxazole, 7a,8,9,10-tetrahydro-12H-naphtho[1,2-e]pyrrolo[2,1-b][1,3]oxazin-12-one και την οξίμη της τελευταίας ένωσης.
Investigating bias in network meta-analysis
Authors: Χαϊμάνη Άννα
Published: August 2021

The advantages of network meta-analysis (NMA) have rendered it an increasingly popular statistical tool. The fact that methodology of NMA is relatively new implies the need for user-friendly software options to facilitate the appropriate conduct and reporting of the analysis. To aid the ease of presentation and interpretation of NMA, I developed new or modified existing graphical presentation tools, which I implemented in the STATA software. These graphs can be used to present the evidence base, assumptions and results from NMA making these outputs understandable to researchers that are less familiar with advanced statistical methods.An important threat for the validity of NMA findings is the presence of inconsistency and heterogeneity, which can be seen as differences in the potential effect modifiers within and across comparisons. I investigated the impact of five trial characteristics (four RoB components and study precision) on treatment effect estimates using the methodology of network meta-regression and meta-epidemiology on a collection of 32 star-shaped networks. In this analysis, inadequate random sequence generation, allocation concealment, blinding of participants and blinding of outcome assessors was not found to influence substantially the estimated relative effects in trials. I found a strong association between study precision and treatment effects for dichotomous outcomes using the same collection of star-shaped networks. I also exemplified several assumptions for the direction of bias using two full networks evaluating secondary outcomes. The direction of bias did not favor consistently the newer or older interventions in all studies. These findings imply that researchers should routinely consider the differences in precision across studies in the evaluation of transitivity and inconsistency. However, other trial characteristics associated with study size and relative effects may operate as well.It is clear so far that drawing reliable conclusions from NMA is often a challenging issue. Thus, accuracy in conduct of the analysis, careful evaluation of the assumptions and transparency in reporting are the fundamentals that should underlie any NMA publication.
Επίδραση της ελληνικής οικονομίας στις γεωργικές επενδύσεις σε περιόδους οικονομικής αστάθειας
Authors: Αποστολίδου Ιωάννα
Published: August 2021

Η παρούσα διατριβή επικεντρώθηκε στη διερεύνηση της επίδρασης της ελληνικής οικονομίας στις γεωργικές επενδύσεις κατά τη διάρκεια των τελευταίων ετών της οικονομικής αστάθειας. Συγκεκριμένα, ο κύριος στόχος της διατριβής επετεύχθη μέσα από τη μελέτη του βαθμού ανάληψης επενδύσεων και υιοθέτησης καινοτομιών καθώς και από την αναζήτηση εκείνων των στοιχείων που περικλείουν το εσωτερικό και εξωτερικό περιβάλλον της ελληνικής αγροτικής οικονομίας. Για το σκοπό αυτό πραγματοποιήθηκε δειγματοληπτική έρευνα σε κύριους διαχειριστές γεωργικών εκμεταλλεύσεων του Γεωγραφικού Διαμερίσματος της Μακεδονίας, καθώς και ποιοτική έρευνα, με τη μέθοδο των Δελφών, σε εμπειρογνώμονες/ειδικούς που επιλέχθηκαν ακολουθώντας το μοντέλο του Τετραπλού Έλικα. Όσον αφορά στη δειγματοληπτική έρευνα διενεργήθηκε αρχικά ποιοτική έρευνα, σε μικρό δείγμα γεωργών, βάσει της οποίας διαμορφώθηκε το τελικό ερωτηματολόγιο κι έπειτα, ποσοτική έρευνα με 481 προσωπικές συνεντεύξεις. Τα δεδομένα που συγκεντρώθηκαν και οι λοιπές πληροφορίες αξιοποιήθηκαν ανάλογα από Απλές Περιγραφικές ή Πολυμεταβλητές Στατιστικές Αναλύσεις, αλλά και ορισμένες ακόμα ποιοτικές τεχνικές. Ειδικότερα, τα αποτελέσματα της Διβηματικής Ανάλυσης σε Συστάδες (TSCA) χρησιμοποιήθηκαν σε συνδυασμό με την Κατηγορική Παλινδρόμηση (CatReg) και τη Λογιστική Παλινδρόμηση (Logistic Regression) για τη διερεύνηση εκείνων των παραγόντων που επιδρούν είτε θετικά είτε αρνητικά στις επενδυτικές αποφάσεις των γεωργών για υιοθέτηση γεωργικών καινοτομιών και ανάληψη γεωργικών επενδύσεων, αντίστοιχα. Συγκεκριμένα, τα αποτελέσματα της Πολυμεταβλητής Στατιστικής Ανάλυσης και της ποσοτικοποιημένης SWOT Ανάλυσης απέδειξαν την ύπαρξη αρκετών παραγόντων, κυρίως του εξωτερικού περιβάλλοντος, που επιδρούν αρνητικά στις επενδυτικές αποφάσεις των γεωργών. Παράλληλα, διαπιστώθηκε ότι η οικονομική αστάθεια, η έλλειψη χρηματοδότησης και ορισμένες άλλες πτυχές του κρατικού μηχανισμού της ελληνικής οικονομίας, επιδρούν επίσης αρνητικά στις γεωργικές επενδύσεις και στην υιοθέτηση καινοτομιών. Τέλος, τα αποτελέσματα της ποσοτικοποιημένης SWOT Ανάλυσης (με τη μέθοδο των Δελφών) διαμόρφωσαν το εσωτερικό (Δυνατά σημεία και Αδυναμίες) και το εξωτερικό (Ευκαιρίες και Απειλές) περιβάλλον της ελληνικής αγροτικής οικονομίας και στη συνέχεια, συνέβαλαν στη δημιουργία ορισμένων προτάσεων πολιτικής προς την κατεύθυνση του ελέγχου των Αδυναμιών και των Απειλών.
Θεωρητικές προσεγγίσεις της εξέλιξης των δαπανών της τοπικής αυτοδιοίκησης
Authors: Ξάνθη Χαρίκλεια
Published: August 2021

Σκοπός της διατριβής είναι η διερεύνηση της εξέλιξης των δαπανών της τοπικής αυτοδιοίκησης, τόσο θεωρητικά όσο και εμπειρικά στην περίπτωση της Ελλάδας. Η προσπάθεια επικεντρώθηκε κυρίως στις θεσμικές αιτίες που προκαλούν την αύξηση των δημοσίων δαπανών στο πλαίσιο της τοπικής αυτοδιοίκησης, όπως η γραφειοκρατία και η διερεύνηση των επιδράσεων flypaper στην Ελλάδα, καθ’ όσον δεν έχει διερευνηθεί το φαινόμενο flypaper στην περίπτωση της Ελλάδας. H συνολική προσέγγιση του θέματος έγινε από τη σκοπιά της δημόσιας επιλογής (public choice) και χρησιμοποιήθηκε ανάλυση χρονολογικών σειρών (time-series analysis). Διατυπώθηκαν οικονομετρικά δύο μοντέλα: το μοντέλο flypaper και το συμβατικό μοντέλο του μεσαίου ψηφοφόρου. Μεθοδολογικά ακολουθήθηκαν οι προσεγγίσεις των Bergstrom and Goodman και Henrekson και αναπτύχθηκε συνάρτηση ζήτησης υπηρεσιών της τοπικής αυτοδιοίκησης, βασισμένη στις συναρτήσεις χρησιμότητας και περιορισμού εισοδήματος του μεσαίου ψηφοφόρου. Τα αποτελέσματα της οικονομετρικής διερεύνησης υποδεικνύουν ότι υπάρχει ένας διαχωρισμός αναφορικά με τη συμπεριφορά των τρεχουσών και των κεφαλαιουχικών δαπανών. Το συμβατικό μοντέλο του μεσαίου ψηφοφόρου φαίνεται να υπερισχύει όσον αφορά στις τρέχουσες δαπάνες, ενώ τα κεφαλαιουχικά έξοδα εξηγούνται καλύτερα από το μοντέλο του flypaper. Ένας τέτοιος διαχωρισμός είναι συμβατός με την θεωρία του Wyckoff και δίνει απάντηση στο ερώτημα ποιοι παράγοντες επιδρούν στην αύξηση των δαπανών της τοπικής αυτοδιοίκησης. Τεκμηριώνεται πλήρως ότι η ύπαρξη των εκτάκτων επιχορηγήσεων επιτείνει την αναποτελεσματικότητα και την παρουσία φαινομένων flypaper. Τέλος, αιτιολογείται το συμπέρασμα ότι στην Ελλάδα χρειάζεται να αναπτυχθούν μοντέλα τοπικής αυτοδιοίκησης που θα τα χαρακτηρίζει η οικονομική αυτοτέλεια, γεγονός που σύμφωνα με την ανάλυσή μας, φαίνεται να συμβάλλει στην αύξηση της αποτελεσματικότητας της διαχείρισης των τοπικών πόρων.
Ανάπτυξη και εφαρμογή συστήματος πολυκριτηριακής ανάλυσης και χωροθέτησης προς διερεύνηση των προοπτικών θερμικής επεξεργασίας στερεών αποβλήτων στην Ελλάδα
Authors: Περκουλίδης Γεώργιος
Published: August 2021

Στόχος της διδακτορικής διατριβής απετέλεσε η αξιολόγηση των προοπτικών της θερμικήςεπεξεργασίας των στερεών αποβλήτων στην Ελλάδα μέσω της ανάπτυξης και της εφαρμογής ενόςσυστήματος πολυκριτηριακής ανάλυσης και χωροθέτησης μονάδων διαχείρισης απορριμμάτων.Οι μονάδες θερμικής επεξεργασίας αποβλήτων στην παγκόσμια αγορά ήταν μονάδες ανάκτησηςενέργειας από απόβλητα, τσιμεντοκλίβανοι, μονάδες αναερόβιας ζύμωσης και χώροι υγειονομικήςταφής απορριμμάτων, οι οποίοι ήταν εξοπλισμένοι με συστήματα ανάκτησης ενέργειας.Η μεθοδολογία ήταν η παρακάτω: (α) έρευνα και προσδιορισμός των απαιτήσεων των εγκαταστάσεωνθερμικής επεξεργασίας, (β) δημιουργία βάσεων δεδομένων σχετικά με λειτουργικές παραμέτρους τωνσταθμών μεταφόρτωσης, κέντρων διαλογής υλικών, μονάδων αναερόβιας ζύμωσης, μονάδωνανάκτησης ενέργειας από απόβλητα και χώρων υγειονομικής ταφής απορριμμάτων,(γ) ανάπτυξη μαθηματικών συναρτήσεων για τη μείωση των εκπομπών του φαινομένου τουθερμοκηπίου, την αύξηση της ανάκτησης υλικών και ενέργειας και την ελαχιστοποίηση του συνολικούκόστους, (δ) εφαρμογή της πολυκριτηριακής ανάλυσης για τη χωροθέτηση μονάδων μεταφόρτωσης,επεξεργασίας και τελικής διάθεσης και την κατανομή αποβλήτων και υπολειμμάτων από και προςαυτές.Τα συμπεράσματα επικεντρώθηκαν στις προοπτικές της θερμικής επεξεργασίας μετά την εφαρμογήτου συστήματος χωροθέτησης – κατανομής. Τα αποτελέσματα της πολυκριτηριακής ανάλυσης έδωσανοικονομικά εφικτές λύσεις σχετικά με την ανάκτηση ενέργειας από μη ανακυκλούμενα υλικά πουπεριόριζαν την τελική διάθεση σε χώρους υγειονομικής ταφής και μείωναν τις εκπομπές τωνθερμοκηπικών αερίων.
Προσομοίωση αγοράς ηλεκτρικής ενέργειας και στρατηγική συμπεριφορά παραγωγών ηλεκτρικής ενέργειας
Authors: Καρδάκος Ευάγγελος
Published: August 2021

Η ερευνητική προσπάθεια στην παρούσα διατριβή επικεντρώνεται στην ανάπτυξη τριών μαθηματικών μοντέλων, τα οποία στοχεύουν στην εύρεση της βέλτιστης στρατηγικής προσφορών ενός παραγωγού ηλεκτρικής ενέργειας. Το πρώτο μοντέλο αφορά την κατάστρωση της βέλτιστης στρατηγικής ενός παραγωγού που συμμετέχει στην αγορά επόμενης ημέρας και συμπεριφέρεται ως διαμορφωτής τιμής. Το μοντέλο περιλαμβάνει όλους τους περιορισμούς που διέπουν τη λειτουργία των μονάδων του παραγωγού, ενώ ταυτόχρονα ενσωματώνει και τους περιορισμούς του δικτύου μεταφοράς στο πρόβλημα του παραγωγού, μέσω δύο διαφορετικών προσεγγίσεων, της μεθοδολογίας των Κόμβων και της μεθοδολογίας PTDF. Το δεύτερο μοντέλο αφορά την ανάπτυξη ενός μοντέλου προσομοίωσης για τη μελέτη της βραχυχρόνιας λειτουργίας μιας ολιγοπωλιακής Κοινοπραξίας Ισχύος με διαδοχικές χρονικές περιόδους. Για τη διαμόρφωση του μοντέλου αναπτύσσεται ένα λεπτομερές μοντέλο μεγιστοποίησης του κέρδους ενός στρατηγικού παραγωγού, καθώς και ένα λεπτομερές μοντέλο για την εκκαθάριση της αγοράς, ενώ τέλος, ενσωματώνονται και δύο καινοτομίες, μια πρωτότυπη διόρθωση της Καμπύλης Υπολειπόμενης Ζήτησης και η χρήση της Ενισχυτικής Μάθησης, οι οποίες συμβάλλουν σημαντικά στη σύγκλιση της προσομοίωσης σε ένα σταθερό σημείο. Τέλος, το τρίτο μοντέλο που αναπτύσσεται, μελετά το πρόβλημα εύρεσης της βέλτιστης στρατηγικής προσφορών ενός εμπορικού εικονικού σταθμού παραγωγής (ΕΕΣΠ), ο οποίος περιλαμβάνει διανεμημένες μονάδες παραγωγής, συστήματα αποθήκευσης ενέργειας και καταναλωτές ηλεκτρικής ενέργειας. Συγκεκριμένα, διαμορφώνεται ένα στοχαστικό δι-επίπεδο μοντέλο τριών σταδίων για την επίλυση του προβλήματος αυτοπρογραμματισμού ενός ΕΕΣΠ που συμμετέχει στις αγορές επόμενης ημέρας και εξισορρόπησης. Στο μοντέλο ενσωματώνεται ένα καινοτόμο μοντέλο απόκρισης ζήτησης, καθώς και η έννοια της «υπό συνθήκη αξίας σε κίνδυνο».
Εξάρχεια 1974 – 2004
Authors: Ιωάννου Δημήτριος
Published: August 2021

Η διατριβή αποτελεί μια απόπειρα διερεύνησης των τρόπων με τους οποίους τα Εξάρχεια, μια ιστορική συνοικία του Αθηναϊκού κέντρου, απέκτησαν σταδιακά μετά τη μεταπολίτευση τη φήμη του επικίνδυνου, ανομικού γκέτο σε συνδυασμό με τον, θετικό ή αρνητικό ανάλογα με τη θέση εκφοράς, ρόλο της εστίας της «αντίστασης στην εξουσία». Προκειμένου να συγκροτηθούν τα εργαλεία προσέγγισης του ζητήματος, το πρώτο μέρος της διατριβής διερευνά τη σχέση εξουσίας και χώρου από θεωρητική άποψη, με κύρια φιλοσοφική/θεωρητική αναφορά την οντολογική διάσταση του έργου του Gilles Deleuze σε συνδυασμό με τις επεξεργασίες του Michel Foucault. Με βάση αυτά, στο δεύτερο μέρος διαμορφώνονται παράλληλα, τόσο μια οπτική για το πεδίο/αντικείμενο της έρευνας, βασισμένη στην ντελεζιανή έννοια του «συναρμολογήματος», όσο και μια μεθοδολογία προσέγγισής του βασισμένη κυρίως στην ανάλυση λόγου του ημερήσιου τύπου. Το τρίτο, καθαυτό ερευνητικό, σκέλος της διατριβής αποτελείται από τρία μέρη. Στο πρώτο εξ αυτών παρουσιάζεται η σταδιακή ανάδυση των «Εξαρχείων» κατά την περίοδο της πρώιμης μεταπολίτευσης, τόσο ως αντικειμένου πολλαπλών και ενίοτε ανταγωνιστικών λόγων που όμως συντείνουν στη διαμόρφωση ενός οιονεί σταθερού ιδεολογικο-πολιτικού σχηματισμού, όσο και ως συνιστώσας μιας σειράς χωρικών πρακτικών, διεκδικήσεων και αναδιατάξεων. Στο δεύτερο ερευνητικό μέρος εξετάζεται η παγίωση των «Εξαρχείων» ως περιθωριακού κοινωνικού και πολιτικού χώρου, τόσο μέσω της ανάδειξης των (υπο-) πολιτισμικών του συναφειών (καταλήψεις, ροκ υποκουλτούρες), όσο και από τη λεπτομερή εξέταση της «ταραγμένης» διετίας 1984-86 που ξεκίνησε με τις επιχειρήσεις «Αρετή» και κατέληξε στο (αμφιλεγόμενο, και τελικά ματαιωθέν) σχέδιο πολεοδομικής ανάπλασης της περιοχής. Στο τρίτο και τελευταίο μέρος, παρουσιάζεται πιο συνοπτικά η επόμενη μακρά περίοδος έως το 2004, κατά την οποία τα «Εξάρχεια», παρά τα εν πολλοίς παγιωμένα χαρακτηριστικά τους ως αντικείμενο του δημόσιου λόγου, εξακολουθούν να μεταλλάσσονται υλοποιώντας (ανταγωνιστικές ή συμπληρωματικές, διαδοχικά ή ταυτόχρονα) τάσεις συσπείρωσης ή εσωστρέφειας (εδαφικοποίησης) απ’ τη μια πλευρά, και διάλυσης, αποδιάρθρωσης ή εδαφικής εξάπλωσης/διασποράς (απεδαφικοποίησης) από την άλλη, σε ένα περιβάλλον νεοφιλελεύθερων χωρικών προσαρμογών.
Νέες τεχνικές τεχνητής νοημοσύνης και μετασχηματισμού δεδομένων για την αύξηση απόδοσης αλγορίθμων ταξινόμησης
Authors: Ηλίου Θεόδωρος
Published: August 2021

Η παρούσα διδακτορική διατριβή συνεισφέρει σε δύο διαφορετικές επιστημονικέςκατευθύνσεις. Η πρώτη είναι η Αναγνώριση Συναισθημάτων και η δεύτερη είναι έναπεδίο της Μηχανικής Μάθησης, η Προεπεξεργασία-Μετασχηματισμός των δεδομένωνσε προβλήματα ταξινόμησης για τη βελτίωση των αποτελεσμάτων ταξινόμησης.Σε αυτή την έρευνα ασχολούμαστε με τρία σημαντικά θέματα αναγνώρισηςσυναισθήματος από την ομιλία: τις διαθέσιμες βάσεις δεδομένων συναισθημάτων και τηνευχρηστία τους στην αναγνώριση συναισθημάτων από την ομιλία, τις διάφορες μεθόδουςεπιλογής ακουστικών χαρακτηριστικών τα οποία έχουν προσδιοριστεί από το σήμα τηςφωνής και την αξιολόγηση της συνεισφοράς τους στην αναγνώριση συναισθημάτων απότην ομιλία. Επίσης παρουσιάζουμε τα ποσοστά ταξινόμησης διαφόρων ταξινομητών πουέχουν χρησιμοποιηθεί στην αναγνώριση συναισθημάτων, σύμφωνα με τη βιβλιογραφία.Στο επιστημονικό πεδίο της Μηχανικής Μάθησης η συνεισφορά της παρούσηςδιδακτορικής διατριβής είναι ότι διεξήχθη συστηματική έρευνα με σκοπό την ανάπτυξηκαι αξιολόγηση μιας καινοτόμας μεθόδου προεπεξεργασίας-μετασχηματισμούδεδομένων. Έγινε πρακτική εφαρμογή της προτεινόμενης μεθόδου σε τέσσερα πολύγνωστά και δύσκολα προβλήματα ταξινόμησης. Η προτεινόμενη μέθοδος μετασχηματίζειτα αρχικά δεδομένα με τέτοιο τρόπο ώστε να ελαχιστοποιεί τον πλεονασμό τωνδεδομένων, ενώ ταυτόχρονα μειώνει το πλήθος των αρχικών μεταβλητών.Το αποτέλεσμα της εν’ λόγω έρευνας έδειξε ότι η προτεινόμενη μέθοδος αυξάνεικατά πολύ τα αποτελέσματα σε προβλήματα ταξινόμησης και μειώνει αισθητά το χρόνοταξινόμησης σε όλα τα σετ δεδομένων που χρησιμοποιήθηκε.
Εκκλησία, σχίσμα και αίρεση κατά τον Άγιο Νεκτάριο
Authors: Κασκανιώτη Βλασία
Published: August 2021

Ο άγιος Νεκτάριος φωτίζει τη φύση και την ουσία της Μιας Εκκλησίας και καταγράφει τα γνωρίσματά της δίνοντας ιδιαίτερη έμφαση στη σχέση της με την Αγία Τριάδα, στο ρόλο του Αγίου Πνεύματος, στη σημασία της Παράδοσης και του Συνοδικού συστήματος. Επίσης με οδύνη περιγράφει το σχίσμα ως αποκοπή από τη Μία Εκκλησία, και εκτός από την αναφορά του σε άλλα διάφορα σχίσματα, εμβαθύνει κυρίως στις συνθήκες εκείνες που οδήγησαν στο μεγάλο Σχίσμα του 1054.Οι αιρέσεις, που προτάσσοντας το νου αμφισβητούν τις αλήθειες και την Παράδοση της Μιας Εκκλησίας και επινοούν νέα θεωρήματα, θέτουν επίσης τον εαυτό τους εκτός του Σώματός της. Ο άγιος Νεκτάριος προσεγγίζει σημαντικές αποκλίσεις από τη ζωή και την πίστη της Εκκλησίας, με κυριότερες το πρωτείο, το filioque, το αλάθητο και άλλες που αφορούν τη λειτουργία του Συνοδικού συστήματος, τα μυστήρια κ.ά. Τελικά και στο σχίσμα και στην αίρεση υπάρχει άρνηση μετοχής στην αλήθεια της Μιας, Αγίας, Καθολικής και Αποστολικής Εκκλησίας, όπου μόνο μέσα σε αυτήν μπορεί να πραγματοποιηθεί το αίτημα της ενότητας.
Search for Higgs bosons in the final state ZZ(*) --> llqq with the ATLAS detector at the LHC
Authors: Αγγελιδάκης Στυλιανός
Published: August 2021

Στην παρούσα διατριβή παρουσιάζεται η αναζήτηση μποζονίων Higgs, με το κανάλι διάσπασης H->ZZ(*)->llqq, χρησιμοποιώντας δεδομένα που συνελέγησαν με τον ανιχνευτή ATLAS στο μεγάλο αδρονικό επιταχυντή (LHC). Παρά το γεγονός ότι το συγκεκριμένο κανάλι παρουσιάζει μεγαλύτερη ευαισθησία στην περιοχή μαζών πάνω από 200 GeV, πρίν την ανακάλυψη του μποζονίου Higgs του Καθιερωμένου Προτύπου, η αναζήτηση επεκτάθηκε και στην περιοχή μαζών 120 - 180 GeV. Παρατηρείται σημαντική ευαισθησία πάνω από τα 140 GeV. Στην αναζήτηση χρησιμοποιούνται δεδομένα συγκρούσεων πρωτονίων, με ενέργεια κέντρου μάζας 7 TeV, τα οποία αντιστοιχούν σε ολοκληρωμένη φωτεινότητα 4.7 ifb. Μετά την ανακάλυψη του μποζονίου Higgs, η αναζήτηση επικεντρώθηκε στην ανίχνευση επιπλέον, βαρέων μποζονίων Higgs, στην περιοχή μαζών 200 - 1000 GeV. Για την αναζήτηση χρησιμοποιήθηκαν δεδομένα συγκρούσεων πρωτονίων, με ενέργεια κέντρου μάζας 8 TeV, τα οποία αντιστοιχούν σε ολοκληρωμένη φωτεινότητα 20.3 ifb. Καθότι δεν παρατηρείται σημαντικό πλεόνασμα δεδομένων σε σχέση με την πρόβλεψη του Καθιερωμένου Προτύπου, υπολογίζονται άνω όρια αποκλεισμού, σε επίπεδο εμπιστοσύνης 95%, στην ενεργό διατομή παραγωγής βαρέος μποζονίου Higgs επί το λόγο διακλάδωσης της διάσπασής του σε ένα ζεύγος Z μποζονίων. Τέλος, υπολογίζονται όρια αποκλεισμού με συνδυαστική στατιστική ανάλυση των αποτελεσμάτων των καναλιών αναζήτησης H->ZZ: ZZ->llqq, ZZ->llll, ZZ->llvv και ZZ->vvqq.
Οι επιπτώσεις των μεσαιωνικών κοινωνικών αντιλήψεων περί υγείας στην οργάνωση του χώρου
Authors: Συράκου Αθηνά-Χριστίνα
Published: August 2021

Κεντρικό ερώτημα της Διδακτορικής Διατριβής αφορά στον βαθμό στον οποίο η χωρική έκφραση της πόλης στη διάρκεια της ιστορίας επηρεάζεται από κυρίαρχες κοινωνικές και πολιτισμικές αντιλήψεις σε σχέση με την έννοια της υγείας. Η διατριβή στηρίχθηκε σε πρωτογενείς (κύρια) αλλά και δευτερογενείς βιβλιογραφικές πηγές και επιτόπια έρευνα. Χρονικά επιλέχθηκε ο Μεσαίωνας ως μια από τις αρχικές περιόδους σχηματισμού θεσμών σημαντικών για τη σχέση υγείας και χώρου. Τοπικά επιλέχθηκε η Δυτική Ευρώπη, λόγω πολιτισμικής πολυμορφίας και σημαντικού ρόλου ως πολιτισμική αφετηρία κύρια για τον Δυτικό λεγόμενο Πολιτισμό.Για το λόγο αυτό επιλέχθηκαν τρία παραδείγματα πόλεις (case-studies) που καλύπτουν γεωγραφικά το εύρος της Δυτικής Ευρώπης και παρουσιάζουν τη σημαντικότερη σχέση με την έννοια της υγείας στην γενικότερη περιοχή αναφοράς τους: Οι πόλεις αυτές είναι: α) το μεσαιωνικό χριστιανικό Norwich στην περιοχή της Αγγλίας, στην Βόρια-Δυτική Ευρώπη, β) το μεσαιωνικό χριστιανικό Παρίσι, στη περιοχή της Γαλλίας, στην Κέντρο -Δυτική Ευρώπη, γ) η μεσαιωνική ισλαμική Γρανάδα, στην περιοχή της Ισπανίας, στη Νότια -Δυτική Ευρώπη.Οι τρεις αυτές πόλεις βρίσκονται μεν γεωγραφικά όλες στη δυτική Ευρώπη, αλλά διαφέρουν πολιτισμικά. Σημαντικά σημεία σύγκλισης είναι η σύνδεση των εγκαταστάσεων υγείας με το φαινόμενο της άσκησης μιας μορφής έμμεσης εξουσίας, που συνδέονται και χωρικά με τα άλλα κέντρα που ασκούν ανάλογο ρόλο. Πέραν αυτού, η διαδεδομένη στο Μεσαίωνα αντίληψη περί υγείας εμφανίζεται να σχετίζεται άμεσα με παντός είδους φυσικά στοιχεία. Η αξιοποίηση των στοιχείων αυτών μέσα στον αστικό ιστό εμφανίζεται να υποστηρίζει τη βελτίωση της υγείας ενώ παρόμοια αποστολή εμφανίζεται να έχει και η διαμερισματοποίηση του αστικού ιστού σε ζώνες ανάλογα με την κατανομή των κέντρων που παρέχουν τη φροντίδα υγείας σε κάθε κατηγορία ασθενών. Τέλος, η έννοια της υγείας φαίνεται να λειτουργεί ως μέσο δημιουργίας, ιδεολογικά και πολιτισμικά, συλλογικής μνήμης με την προαγωγή σχετικών μύθων που περιστρέφονται γύρω από τα κέντρα φροντίδας υγείας, έχοντας πάντοτε ως κεντρικό άξονα των μύθων αυτών την ελπίδα για υγεία. Πρόσθετα, επιχειρείται να περιγραφεί και η σημερινή εκδοχή αυτών των σχέσεων αλλά και η σύνδεσή τους με αυτές των μεσαιωνικών παραδειγμάτων. Κατ’ αυτόν τον τρόπο γίνεται προσπάθεια να αναδειχθεί η διαχρονικότητα των θέσεων αυτών, σε ένα πεδίο έρευνας, το οποίο είναι ακόμη ανοικτό σε περαιτέρω επεξεργασία.Τα τρία αυτά παραδείγματα δεν εξαντλούν το αντικείμενο και ασφαλώς προσφέρουν μιαν εστιασμένη οπτική του ζητήματος που εξετάζεται. Ωστόσο, με τις πολιτιστικές, ιστορικές, κοινωνικές και χωρικές τους ιδιομορφίες, όπου τα κέντρα φροντίδας υγείας εμφανίζονται στο προσκήνιο της εκάστοτε χωρικής οργάνωσης των αντίστοιχων πόλεων, συνιστούν ένα σημαντικό πρώτο βήμα προς την κατανόηση των σχέσεων μεταξύ αντιλήψεων υγείας και χώρου που παρουσιάζουν σημαντικές αναλογίες με αντίστοιχες αντιλήψεις της εποχής μας.
Η πρόσληψη των άγγλων συγγραφέων του 20ου αιώνα στην Ελλάδα
Authors: Δημοπούλου Αφροδίτη
Published: August 2021

Παρά το γεγονός ότι το σύγχρονο αγγλικό θέατρο αποτελεί ένα από τα σπουδαιότερα του 20ού αιώνα, η παρουσία του στις ελληνικές σκηνές δεν έχει μελετηθεί επαρκώς. Η παρούσα διδακτορική διατριβή λοιπόν προχωρά σε μία πρώτη καταγραφή και μελέτη της πρόσληψης των θεατρικών έργων άγγλων θεατρικών συγγραφέων του 20ού αιώνα κατά το διάστημα 1945-2000. Παράλληλα με την υποδοχή της κριτικής εξετάζεται και ο γενικότερος ρόλος που διαδραματίζει ο τύπος της περιόδου (ημερήσιος και περιοδικός) στη γνωριμία του αναγνωστικού/θεατρόφιλου κοινού με τη σύγχρονη αγγλική δραματουργία μέσα από τη δημοσίευση άρθρων, μελετημάτων, συνεντεύξεων και ανταποκρίσεων από την Αγγλία. Τέλος, γίνεται μία πρώτη προσπάθεια ανίχνευσης επιδράσεων της αγγλικής δραματουργίας στη γραφή των σύγχρονων ελλήνων δραματουργών ως συμβολή στην μελέτη των επιρροών και αφομοιώσεων του ξένου προτύπου στο νεοελληνικό θέατρο.
Τεχνικές ανάλυσης και παρακολούθησης ορθής λειτουργίας πληροφοριακών συστημάτων πολλαπλών επιπέδων
Authors: Χατζηκωνσταντίνου Γεώργιος
Published: August 2021

Αντικείμενο της παρούσας διδακτορικής διατριβής είναι ο σχεδιασμός και η ανάπτυξη ενός περιβάλλοντος-πλαισίου που υποστηρίζει διαδικασίες συμπερασμού σε μοντέλα δέντρων στόχων. Τα μοντέλα δέντρων στόχων χρησιμοποιούνται για την απεικόνιση απαιτήσεων συστήματος, πολιτικών και στόχων που θέτουν οι εμπλεκόμενοι στο σύστημα. Οι διαδικασίες συμπερασμού χρησιμοποιούνται για α) την επαλήθευση συστημάτων λογισμικού κατά τον χρόνο εκτέλεσης, και β) την συγκρότηση πλάνων αποκατάστασης στην περίπτωση που ένας ή περισσότεροι από τους στόχους δεν ικανοποιούνται.Για την επαλήθευση συστημάτων λογισμικού κατά το χρόνο εκτέλεσης, προτείνεται μια διαδικασία συμπερασμού από τα φύλλα προς τις ρίζες (bottom-up), για ασαφή μοντέλα δέντρων στόχων. Πιο συγκεκριμένα, οι εμπλεκόμενοι του συστήματος ορίζουν σύνολα στόχων οι οποίοι πρέπει να επαληθεύονται κατά τον χρόνο εκτέλεσης. Οι μοντελοποίηση αυτόν των στόχων γίνεται με την χρήση ενός μεταμοντέλου που βασίζεται στα AND/OR μοντέλα δέντρων στόχων. Στιγμιότυπα αυτού του μεταμοντέλου είναι δυνατόν να μετασχηματιστούν σε σταθμισμένους ασαφείς κανόνες, που στη συνέχεια θα αποτελέσουν την βάση γνώσης ενός ασαφούς ελεγκτή. Επιπλέον, το σύνολο των παρατηρήσεων που μπορούν να εξαχθούν από το σύστημα μετατρέπονται σε ασαφή δεδομένα (fuzzy facts) μέσω μίας κατάλληλης διαδικασίας ασαφοποίησης, και χρησιμοποιώντας μία κατάλληλη μηχανή συμπερασμού είναι εφικτό να υπολογιστεί ο βαθμός ικανοποίησης των αρχικών στόχων που έχουν θέσει οι stakeholders του συστήματος.Για την δημιουργία των πλάνων αποκατάστασης, προτείνεται ένας μηχανισμός συμπερασμού από τις ρίζες του μοντέλου προς τα φύλλα (top-down), που χρησιμοποιεί SAT solvers και γενετικούς αλγορίθμους. Πιο συγκεκριμένα, χρησιμοποιούνται μοντέλα που επιτρέπουν τον ορισμό χρονικών εξαρτήσεων ανάμεσα στους κόμβους που συμβολίζουν ενέργειες (actions). Στην περίπτωση που οι στόχοι του συστήματος δεν επαληθεύονται, είναι δυνατόν τα μοντέλα αυτά να χρησιμοποιηθούν σε συνδυασμό με κατάλληλους μηχανισμούς συμπερασμού, έτσι ώστε να προταθεί ένα πλάνο εκτέλεσης για την αλλαγή παραμέτρων του συστήματος, οι οποίες αλλαγές μπορούν να έχουν θετική επίδραση στους στόχους του συστήματος.
Essays in the economics of competition law enforcement
Authors: Μέτσιου Ελένη
Published: August 2021

Η παρούσα διατριβή συμβάλλει στη βιβλιογραφία σε θέματα εφαρμογής της Πολιτικής Ανταγωνισμού εξετάζοντας δύο σημαντικές διαστάσεις: (i) τo κριτήριο ουσιαστικής αξιολόγησης που πρέπει να χρησιμοποιείται από τις Αρχές Ανταγωνισμού προκειμένου να εξεταστούν οι πρακτικές των επιχειρήσεων και (ii) τις επιδράσεις της νομικής αβεβαιότητας στα πρόστιμα και την ευημερία.Συγκεκριμένα, η διατριβή στοχεύει πρωτίστως στη διερεύνηση του άριστου κριτηρίου ουσιαστικής αξιολόγησης για τις Αρχές Ανταγωνισμού. Διακρίνουμε μεταξύ δύο βασικών κριτηρίων: του πλεονάσματος του καταναλωτή και του συνολικού πλεονάσματος. Στο Κεφάλαιο 2 παρουσιάζεται μια γενική ανάλυση σχετικά με το άριστο κριτήριο όταν οι επιχειρήσεις μπορούν να επιλέξουν μεταξύ αμοιβαία αποκλειόμενων πρακτικών διαφόρων τύπων, που θα επιφέρουν αύξηση της μονοπωλιακής τους δύναμης και ταυτόχρονα δυνητικά σημαντικά αποτελέσματα μείωσης του κόστους. Στο Κεφάλαιο 3 εξετάζονται οι επιδράσεις στην ανάλυσή μας όταν λαμβάνονται υπόψη και οι αλλαγές στα κέρδη των άλλων επιχειρήσεων. Ο δεύτερος στόχος της παρούσας εργασίας, που παρουσιάζεται στο Κεφάλαιο 4, αφορά στην εξέταση και σύγκριση των αποτελεσμάτων σε όρους άριστων προστίμων και ευημερίας υπό τα δύο διαφορετικά κριτήρια ουσιαστικής αξιολόγησης και την παρουσία νομικής αβεβαιότητας.
Η παράσταση της εμφύλιας βίας (1940-1950) στη μεταπολεμική πεζογραφία
Authors: Ανυφαντάκης Ιάκωβος
Published: August 2021

Η παρούσα μελέτη εξετάζει τις μεθόδους που καταγράφηκε η εμφύλια βία της δεκαετίας του '40 στην πεζογραφία. Προσεγγίζοντας τα λογοτεχνικά κείμενα ως μαρτυρίες αναλύει τους μετασχηματισμούς της μνήμης και την αλληλεπίδραση με την ιστοριογραφία και το πολιτικό πλαίσιο. Επεκτείνει τα ερωτήματα σε ζητήματα που έχουν να κάνουν με την γεωγραφία και τις διαφορετικές μορφές που είχαν οι εμφύλιες συγκρούσεις κατά περιοχή, τα ζητήματα φύλλου αλλά και την αλληλεπίδραση μεταξύ των πεζογράφων.